તે પછી બીજી વાર એમણે મને પૂછ્યું કે મારે કંઈ કહેવાનું છે ? તોપણ હું બોલ્યો નહીં એટલે એમણે મને પૂછ્યું કે પોતે આગળ બોલવાનું બંધ રાખે એવી મારી ઈચ્છા છે ? એટલે મેં કહ્યું કે, ના, ના, આપ વાત આગળ ચલાવો. એટલે એમણે મને પૂછ્યું કે હું મારા ખાનગી અને જાહેર જીવનની વચ્ચે જડબેસલાક ભેદરેખા દોરું છું કે કેમ. એમને અલબત્ત, નિસબત હતી મારા જાહેર જીવન સાથે. આના ઉત્તરમાં મેં એમને જણાવ્યું કે આવી કોઈ ભેદરેખા હું દોરતો નથી, ઓછામાં ઓછું પેલી જડબેસલાક ભેદરેખા તો નહીં જ. અલબત્ત, જાહેર અને ખાનગી જીવન વચ્ચે થોડોક ફેર તો પડે જ, મારા જીવનમાં પણ પડે છે, પણ જાહેર અને ખાનગી જીવન જાણે પૂરબ-પશ્ચિમ જેટલાં છેટાં હોય એવો આકરો ભેદ તો નથી જ. એટલે કે જાહેર જીવન માટે જે વર્તનને નિંદાપાત્ર ગણ્યું હોય તેવું વર્તન ધરાર પોતાના ખાનગી જીવનમાં આચરવાની છૂટ હું નથી જ લેતો. એમ કરવું એ તો નર્યું હાસ્યાસ્પદ ગણાય એમ મેં જણાવ્યું અને આવો વિરોધાભાસ મારા જીવનમાં નથી એમ પણ મેં જણાવ્યું. તેમ છતાં આપને મને જે સંભળાવવું હોય તે ખુશીથી સંભળાવો. આપને તેમ કરવાની પૂરી છૂટ છે, એમ પણ મેં કહ્યું.